b'\n_START_ARTICLE_\nTheodor von Oppolzer\n_START_SECTION_\n\xc5\xbdivljenje in delo\n_START_PARAGRAPH_\nTheodor von Opolzer je bil sin zdravnika Johanna Ritterja von Oppolzerja. \xc5\xa0tudiral je medicino na dunajski univerzi, kjer je leta 1865 doktoriral. Imel je tudi zasebni observatorij. Leta 1866 je za\xc4\x8del na dunajski univerzi pou\xc4\x8devati teoreti\xc4\x8dno astronomijo in geodezijo. Leta 1875 so ga izbrali za rednega profesorja. V letu 1873 je postal predstojnik Avstrijskega geodetskega urada, leta 1886 pa so ga izbrali za predsednika Mednarodne geodetske zveze._NEWLINE_Imel je zelo dober spomin. Na pamet je menda znal 14.000 logaritmov. Leta 1868 je vodil odpravo opazovanja Son\xc4\x8devega mrka. Nato je izdelal zbirko Kanon mrkov (Canon der Finsternisse), ki je iz\xc5\xa1la leta 1887 pri Kraljevi akademiji znanosti na Dunaju. To je bila zbirka 8000 Son\xc4\x8devih in 5200 Luninih mrkov od leta 1200 pr. n. \xc5\xa1t. do leta 2161._NEWLINE_Napisal je ve\xc4\x8d kot 300 \xc4\x8dlankov, kjer je najve\xc4\x8d obravnaval elemente tirov kometov in planetov._NEWLINE_Do svoje smrti je izpopolnjeval teorijo gibanja Lune. Tudi njegov sin Egon von Oppolzer je postal priznani astronom.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater Oppolzer na Luni in asteroid glavnega pasu 1492 Oppolzer. Poleg tega se po njegovi \xc5\xbeeni Celestini imenuje asteroid 237 Celestina, ter asteroida 153 Hilda in 228 Agata po njegovih dveh h\xc4\x8derah.'